Kommissionens forordning (EF) nr. 1889/2002

af 23. oktober 2002

om gennemførelse af Rådets forordning (EF) nr. 448/98 om supplering og ændring af forordning (EF) nr. 2223/96 for så vidt angår fordeling af indirekte målte finansielle formidlingstjenester (FISIM) inden for rammerne af det europæiske national- og regionalregnskabssystem (ENS)

(EØS-relevant tekst)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 448/98 af 16. februar 1998 om supplering og ændring af forordning (EF) nr. 2223/96 for så vidt angår fordeling af indirekte målte finansielle formidlingstjenester (FISIM) inden for rammerne af det europæiske national- og regionalregnskabssystem (ENS)(1), særlig artikel 5, stk. 3, og

ud fra følgende betragtninger:

(1) Rådets forordning (EF) nr. 2223/96 af 25. juni 1996 om det europæiske national- og regionalregnskabssystem i Det Europæiske Fællesskab(2), senest ændret ved Europa-Parlamentets og Rådets forordning (EF) nr. 359/2002(3), (herefter benævnt "ENS 95") udgør referencerammen for de fælles standarder, definitioner, klassifikationer og regnskabsregler, der skal anvendes ved udarbejdelsen af medlemsstaternes regnskaber til opfyldelse af Fællesskabets statistiske behov, således at der kan opnås resultater, som er sammenlignelige medlemsstaterne imellem.

(2) Ved forordning (EF) nr. 448/98, bilag I, ændredes bilag A til forordning (EF) nr. 2223/96 med henblik på i ENS 95-metodologien at indføre princippet om fordeling af FISIM og opstille forsøgsmetoder til fordeling af FISIM, som skulle afprøves af medlemsstaterne fra 1995 til 2001; prøveperioden var lang nok til at gøre det muligt at evaluere, om der med fordelingen kunne opnås mere pålidelige resultater med henblik på en korrekt registrering af den pågældende økonomiske aktivitet end med den nuværende nulfordeling.

(3) I overensstemmelse med artikel 5, stk. 1, i forordning (EF) nr. 448/98 har Kommissionen den 21. juni 2002 forelagt Europa-Parlamentet og Rådet en endelig rapport med en kvalitativ og kvantitativ analyse af virkningerne af prøvemetoderne til fordeling og beregning af FISIM. Denne endelige rapport konkluderede, at resultaterne af prøveperioden var positive, da det er almindeligt anerkendt, at fordelingen af FISIM vil føre til en væsentlig forbedring af ENS 95-metodologien og muliggøre en mere nøjagtig sammenligning af EU-medlemsstaternes bruttonationalprodukt (BNP).

(4) Da den endelige rapports konklusioner vedrørende pålideligheden af de resultater, der er opnået i løbet af prøveperioden, har været positive, skal den metode, der skal anvendes ved fordeling af FISIM, i henhold til artikel 5, stk. 3, i forordning (EF) nr. 448/98 vedtages inden den 31. december 2002.

(5) I sin endelige rapport, som blev forelagt Europa-Parlamentet og Rådet, gav Kommissionen udtryk for, at en frist på yderligere to år kunne være hensigtsmæssig for at gøre det muligt for medlemsstaterne at foretage yderligere forbedringer med hensyn til anvendte kilder og metoder ved fordelingen af FISIM.

(6) Udvalget for Penge-, Kreditmarkeds- og Betalingsbalancestatistik, nedsat ved Rådets afgørelse 91/115/EØF(4), ændret ved afgørelse 96/174/EF(5), er blevet hørt.

(7) De i denne forordning fastsatte foranstaltninger er i overensstemmelse med udtalelse fra Udvalget for det Statistiske Program -

UDSTEDT FØLGENDE FORORDNING:

Artikel 1

1. Medlemsstaterne foretager følgende beregninger og fordelinger i overensstemmelse med den detaljerede metodologi, der er beskrevet i bilag III til Rådets forordning (EF) nr. 448/98:

a) beregning og fordeling af FISIM mellem brugersektorer under anvendelse af den metode til beregning af referencerenten, der er angivet som "metode nr. 1" i punkt 1, litra b), i bilag III til Rådet forordning (EF) nr. 448/98.

b) beregning og fordeling af importerede og eksporterede FISIM (herunder FISIM mellem residente finansielle formidlere og ikke-residente finansielle formidlere) under anvendelse af den referencerente, der benævnes den "eksterne" referencerente i punkt 1, litra b), i bilag III til Rådets forordning (EF) nr. 448/98.

c) fordeling af FISIM mellem brugererhverv baseret på beholdninger af lån og indlån for hvert erhverv eller, hvis denne information ikke er pålidelig, på produktionen for hvert erhverv.

d) beregning af FISIM i faste priser på basis af den formel, der er angivet i punkt 3 i bilag III i Rådets forordning (EF) nr. 448/98.

2. Medlemsstaterne indberetter til Kommissionen resultaterne af de beregninger, der er foretaget i medfør af denne artikel, som en del af de tabeller, der omhandlet i artikel 3 i forordning (EF) nr. 2223/96 (fremsendelsesprogrammet for nationalregnskabsdata), herunder tilbageberegninger fra 1995 og fremefter.

Artikel 2

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Den anvendes fra den 1. januar 2005.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 23. oktober 2002.

På Kommissionens vegne

Pedro Solbes Mira

Medlem af Kommissionen

(1) EFT L 58 af 27.2.1998, s. 1.

(2) EFT L 310 af 30.11.1996, s. 1.

(3) EFT L 58 af 28.2.2002, s. 1.

(4) EFT L 59 af 6.3.1991, s. 19.

(5) EFT L 51 af 1.3.1996, s. 48.